Duitse ouers met babas wat sowel manlike as vroulike liggaamseienskappe het, sal voortaan nie oorhaastig hoef te besluit of die kind as seun of dogtertjie die lewe gaan aanpak nie.
Die Openbare Beskermer is baie verdienstelik as Suid-Afrika se nuusmaker van die jaar aangewys. Oud-pres. Nelson se siekte, afsterwe en begrafnis het die internasionale nuustoneel oor Suid-Afrika loshande oorheers. Tog kan daar min twyfel wees dat pres. Jacob Zuma in 2013 ‘n nuusmaker soos min was, en dat daardie nuus Suid-Afrika wankelrig die toekoms in gaan lanseer.
Hy is van verkragting aangekla, en het hom suksesvol verweer dat dit eintlik owerspel was. Hy het ‘n familievriend se dogter in die ander tyd gesit, en self nogmaals in die huwelik getree.
Dit is egter waarskynlik eerder oor wat Zuma sê wat ‘n sosiale media-kommentator laat skryf het dat “Number One” so gereeld in “nommer twee” trap. Dié “wysheid” is pas deur ‘n politieke ontleder in Volksblad in die konvensionele media gevoer. Dit mag bitter onsmaaklik wees, en in die oë van die ANC ook disrespekvol wees, maar hierdie is ‘n skoen wat so netjies pas.
Dat die land met Zuma aan die stuur ‘n rowwe rit in 2014 te wagte moet wees is ‘n gegewe. Zuma het immers aan die wêreld verduidelik dat die soort gewelddadige openbare protes, soos arbeidsonrus, “normaal” in demokrasieë wêreldwyd is, maar dat dit net die media elders is wat nie daaroor rapporteer nie. As ‘n president nie die verskil tussen anargie en demokrasie ken nie, lyk sake nie juis bie belowend nie.
En ja, die nuwe politieke kragte wat rondom Amcu, Numsa en die EFF ontwikkel, se enigste heil vir die land lê daarin dat dit die ANC erodeer, maar verder is dit net slegte nuus. Eintlik baie slegte nuus.